# The Apartment

The Apartment (euskaraz: "Apartamentua") komedia dramatiko filma da, Billy Wilderek 1960an idatzi, ekoitzi eta zuzendu zuena. Jack Lemmon, Shirley MacLaine eta Fred MacMurray izan ziren aktore nagusiak.
Wilderren Some Like It Hot film arrakastatsu eta entzutetsuaren ondorengoa izan zen, eta hark adinako arrakasta komertzial eta kritikoa lortu zuen: zinematokietan 25 milioi dolar jaso eta film onenaren Oscar saria irabazi zuen. Marilyn Monroek, Some Like It Hot filmean Wilder eta Lemonekin lan egin ostean, The Apartment-en ere agertu nahi izan zuen, baina azkenean ez zuen beretzako paperik eskuratu ahal izan.

## Argumentua

Oharra: Atal honek istorio osoa edo amaiera argitzen du.
C.C. Baxter (Jack Lemmon) Manhattango aseguru konpainia handi bateko langile apal baina handigura da. Ezkongabea, bakarrik bizi da apartamentu xume batean. Lantokian postu hobeagoetara iristeko itxaropenez, bizilekua nagusiei lagatzen die, euren maitaleekin egoteko amodio leku gisa; maiz haien sexu topaketak amaitu arte kalean zain egon ohi da. Baxterrek enpresako igoigailuko emakume langilea ezagutu (Shirley MacLaine) eta hartaz maitemintzean egoera guztiz aldatuko da. Hala ere, Baxter xaloak ez dakiena da neska gaztea bere nagusi gonazalearen (Fred MacMurray) maitale berria dela...

## Estiloa

Billy Wilderek teknika xumea eta argumentu korapilatsuaz osatutako zinema egin ohi zuen. Izan ere, argumentua xehetasun, asmo eta irrika handiz osaturik dago. Inoren alde jartzen ez den narratzaile orojakile batek kontatzen digu ia film osoa; lehenbiziko eszenan, ordea, Jack Lemmon aktorearen ahotsak bere pertsonaia, haren bizitza eta haren arazo txikia aurkezten dizkigu.

## Aktoreak

* Jack Lemmon: Calvin Clifford "Bud" Baxter
* Shirley MacLaine: Fran Kubelik
* Fred MacMurray: Jeff D. Sheldrake
* Ray Walston: Joe Dobisch
* Jack Kruschen: Dreyfuss doktorea
* David Lewis: Al Kirkeby
* Hope Holiday: Margie MacDougall andrea
* Joan Shawlee: Sylvia
* Naomi Stevens: Mildred Dreyfuss andrea
* Johnny Seven: Karl Matuschka
* Joyce Jameson: tabernako ilehoria
* Hal Smith: Santa Klausez mozorrutako tabernako gizona
* Willard Waterman: Vanderhoff jauna
* David White: Eichelberger jauna
* Edie Adams: Olsen andereinoa

## Sariak

| Saria | Emaitza | Izendapena |
| Film onenaren Oscar Saria | Irabazia | Billy Wilder |
| Zuzendari onenaren Oscar Saria | Irabazia | Billy Wilder |
| Jatorrizko gidoi onenaren Oscar Saria | Irabazia | I. A. L. Diamond Billy Wilder |
| Gizonezko aktore onenaren Oscar Saria | Izendatua | Jack Lemmon |
| Emakumezko aktore onenaren Oscar Saria | Izendatua | Shirley MacLaine |
| Gizonezko bigarren aktore onenaren Oscar Saria | Izendatua | Jack Kruschen |
| Argazkigintza onenaren Oscar Saria | Izendatua | Joseph LaShelle |
| Muntatze onenaren Oscar Saria | Irabazia | Daniel Mandell |
| Zuzendaritza artistiko onenaren Oscar Saria | Irabazia | Alexander Trauner Edward G. Boyle |
| Soinu onenaren Oscar Saria | Izendatua | Gordon E. Sawyer |

## Kanpo estekak

* The Apartment filmaren IMDBko fitxa irakurgai (Ingelesez)
* The Apartment filmaren trailer edo iragarkia ikusgai. Youtube.com (Ingelesez)
* Datuak: Q270510
* Multimedia: The Apartment / Q270510